С Т А Н О В И Щ Е

от проф. дфн Панайот Карагьозов,

преподавател в Катедрата по славянски литератури на СУ „Св. Климент Охридски“,

относно конкурс за заемане на академичната длъжност

професор по етнология (локални традиции и култури)

към катедрата по етнология на СУ „Св. Климент Охридски“ с единствен кандидат

**доц. д-р Мира Николаева Маркова**

1. **Формални основания за заемане на академичната длъжност професор**

 Единственият кандидат за заемане на академичната длъжност професор по етнология, доц. д-р Мира Маркова, завършва Историческия факултет на СУ „Св. Климент Охридски“ през 1995 г. с образователната квалификация магистър по история със специализация етнология. През 2001 г. тя защитава дисертацията „Селото в Средна Стара планина (края на XIX–XX век)“ и придобива образователната и научна степен доктор. От 2003 г. тя е ст. асистент към Катедра „Етнология“ на Историческия факултет на СУ, а през 2011 г. е избрана за доцент.

 От назначаването си досега тя води семинарни занятия и редица лекционни курсове в бакалавърски и магистърски програми на ИФ. През периода 2004–2017 г. д-р Мира Маркова е специализирала в редица културни институти в Австрия, Унгария, Русия и Полша и е печелила конкурси за разработване на множество проекти към НИС и Фонд научни изследвания.

 През периода от 2000 до 2022 г. Мира Маркова е публикувала две монографии и 68 студии, статии и рецензии, от които около 50 са отпечатани след избора й на академичната длъжност доцент през 2011 г.

 Доц. д-р Мира Маркова е била факултетен координатор на програмата „Еразъм“; от 2016 до 2019 г. е зам.- декан, а от 2019 – декан на Историческия факултет. Последното обстоятелство е важно, тъй като от личен опит знам, че деканската служба отнема доста от времето, предназначено за изследвания и публикации. По време на своята седемгодишна административна дейност обаче Мира Маркова учудващо не е намалила научната си динамика, за което я поздравявам.

 Изложените данни потвърждават, че доц. д-р Мира Маркова отговаря на формалните изисквания на Закона за развитието на академичния състав в Р България (Раздел IV, чл. 29, ал. 1) и Правилника на СУ „Св. Климент Охридски“ за заемане на академичната длъжност професор.

1. **Научно изследователска дейност**

 За участие в конкурса за професор доц. Маркова е представила монографията „Локални култури и традиции. Културна трансформация на обредни системи през XXI век“. София: УИ „Св. Климент Охридски“, 2022, 194 с. ISBN 978-954-07-5518- 2; пет студии и 17 статии, публикувани в рецензирани и реферирани научни списания и сборници на български и на английски език.

 Преобладаващата част от изследователската и публицистична активност на Мира Маркова е съсредоточена върху духовната и материалната култура на малките български населени места и фолклорните традиции и ритуали като пресечната точна на двете направления е интересът към спецификата на локалната култура.

 Първото изследователско направление е свързано с дисертационния й труд „Селото в Средна Стара планина (края на XIX–XX век)“, който през последните години е разширен със студията „Малкият български град: характеристика, специфики, развитие (по примера на гр. Стрелча)“, 2019; „Житейският разказ и динамиката на балканската действителност (из живота на населението по българо-сръбската граница)“, 2014. Този интерес е прераснал в изследвания на пространствата на големия град, столицата и промишлената култура: „Local identity in the Big City (Ethnological Research)“, 2009; „Градската локалност и култът към св. Мина“, 2012; „Модернизация на българската столица до Втората световна война през призмата на един софийски квартал“, 2014; „Градска модернизация и микроистория (по примера на София до 40-те години на ХХ век)“, 2016; „Фабрики и личности (Софийската индустрия от Освобождението до 40-те години на ХХ век)“, 2017.

 Вторият траен тематичен интерес на доц. Маркова – традициите и ритуалите – публицистично е претворен в студиите и статиите: „Nestinarstvo (Fire-dancing) or the Death of a Rite“, 2018; „Нестинарството в началото на XXI век: някои паралели в развитието на обреда в България и Гърция“, 2019; „Трансформации на фолклорната и религиозната култура в Странджа през призмата на обичая Еньова буля и култа към св. Модест“, 2020; „Nestinarstvo (Anastenaria) Rite in Bulgaria and Greece: A Vivid example of Cultural Ethnological Transformation at the Beginning of the 21st Century“, 2021.

Общи знаменатели на повечето изследвания на Мира Маркова са: търсеното на връзката между изконния ритуал и съвременността; трансформирането на традиционната народна култура в модерен фолклорен светоглед; спецификата на локалната култура и мястото й в глобализиращия се социум. Тези тематични научни дирения на доц. Мира Маркова кулминират в монографията „Локални култури и традиции. Културна трансформация на обредни системи през XXI век“. Доколкото в тази монография на Мира Маркова е включен значителен славистичен материал, в качеството си на славист-компаративист ще спра рецензентското си внимание върху нея.

Монографията съдържа три части, разглеждащи културната специфика на два балкански и един полски регион. Първата част на условния „професорски труд“ на доц. Мира Маркова условно мога на нарека „подгряваща“. В нея изследователката анализира малко известните съчинения на двама хървати за нашата страна на прехода между XIX и XX век. „Картини от общата география“ на Иван Хоич и „Възродена България“ на Степан Радич са интересни с това, че от времето на класическия илиризъм, по време на който хърватите причисляват българите към общото илирийско/ южнославянско минало и бъдеще, това са първите (и може би единствените) документирани хърватски изследвания за България, които безспорно са продиктувани от факта, че в началото на ХХ столетие България е суверенна държава, докато Хърватска е все още в рамките на Австро-Унгария. М. Маркова отчита благосклонното отношение на двамата автори към нашата страна, техните етнографски и фолклорни наблюдения и най-вече високата им оценка за бързия възход на наскоро освободената ни родина. В тази част М. Маркова възкресява и паметта за незаслужено маргинализираната по политически причини всеотдайна етнографка и познавачка на българските шевици – Евдокия Петева-Филова, която е наречена „виртуозната изследователка на детайла“.

Докато в първата част на книгата Мира Маркова представя България (предимно) през погледа на чужденеца, във втората и третата тя – разглежда нашите и чужди фолклорни обичаи, ритуали и религиозни култове от собствена изследователска гл. т. като повечето емпиричните данни и теоретични изводи са резултат от нейни лични теренни проучвания. Изследователката си поставя целта:

„да разработи теоретичен и практичен модел на функционирането на обредните системи в съвременността, поставени в процес на трансформация, като през призмата на конкретните подбрани случаи се откроят спецификите и характеристиките на това значимо културно явление“.

По-конкретно доц. Маркова разглежда обичаят Еньова буля, нестинарството в Странджа и Богородичния култ в Калвария Пацлавска в Полша. Общото между трите ритуала е, че те съчетават фолклорни и етнографски компоненти, че са локализирани в ограничени пространства и се упражняват от (предимно) местни жители от няколко века. Този тип ритуали Маркова определя като „сложни културно-исторически комплекси, където съжителстват природата, паметта, социалния ритъм и индивидуалното битие на всеки отделен човек“. Доколкото тези ритуали са „носени от винаги живи групи хора“, по класификацията на Пиер Нора може да ги определим като „места на паметта“. Новото, което Мира Маркова внася, е че тези „места на паметта“ или „културно-исторически комплекси“, са колкото константни, толкова и адаптивни във времето. Тя показва как участниците в тях възрастово се променят и как нестинарството от местно прераства в туристическа атракция. Интересни са контактологичните и типологични прилики между ритуалността на българските и гръцките нестинари, които Мира установява чрез преки трансгранични наблюдения на двете нестинарски общности. Към „разкапсулирането“ на локалното нестинарство и навлизането му в сферата на туристическите атракции бих добавил и пресътворяването му в съвременната литература. По-конкретно в романа „Щъркелите и планината“ (2016) на българо-американския писател Мирослав Пенков, който художествено потвърждава трансграничността на обичая и го популяризира сред англоезичните читатели.

 Интересни са теренните проучвания на доц. Маркова относно преплитането на Христовия с Богородичния култ в Калвария (Голгота) Пацлавска и как личността на папата поляк св. Йоан Павел Втори заздравява и вдъхва политико-патриотични нотки в съществуващия култ. Подбраните примери с (българо-гръцкото) нестинарство и Богородичния култ в Калвария Пацлавска (който почитат поляци католици и украинци униати) доказва тезата на изследователката, че:

„Етничността и конфесионалният избор вече не са устойчиви критерии за принадлежност към една локална общност. Културната матрица на локалната общност се основава в много по-голяма степен на общностна рефлексия, споделено минало, сакрални параметри и дори споделена съвременна трансформация на традициите“.

Преплитането на фолклорното и религиозното при обреда Еньова буля и нестинарството доказват изконното желание на човека да общува със сакралното, а вплитането на фолклорни и битови елементи в Богородичния култ – инстинктивен стремеж към приземяване на християнството. В крайна сметка чрез изследванията си на разгледаните местни обичаи, ритуали и култове доц. Маркова доказва, че през нашия век обредните системи функционират „като динамично развиващи се организми“, а чрез участието си в обредите индивидите утвърждават принадлежността си към локалния колектив. Не на последно място доц. Маркова демонстрира, че поради своята архетипна същност локалната фолклорно обредна и религиозна култура е неразривна част от националната и глобалната култура.

1. **Преподавателска дейност**

Тъй като академичната длъжност професор във висшите училища е обвързана със задължителна дидактична дейност, бих желал (в качеството си на директор на Летния семинар по българистика за чуждестранни българисти и слависти на СУ) да изкажа и своите лични наблюдения относно преподавателските умения на кандидата. Освен посочените в професионалната биография на доц. Маркова лекционни курсове в Историческия факултет на СУ, от 2006 г. насам в рамките на Специализирания семинар по българска литература и културна антропология на българите тя направи множество презентации, които бяха високо оценени от чуждестранните студенти и преподаватели.

1. **Заключение**

Прегледът и анализът на научната, проектната и преподавателската дейност на доц. д-р Мира Маркова ясно показват, че кандидатът за академичната длъжност професор по етнология в Софийския университет е ерудиран преподавател и учен, утвърдил се в нашата и международната научна общност – учен със задълбочени изследвания в областта на фолклора, етнографията, етнологията и спецификата на локалната култура като цяло. Ето защо без никакви резерви и с удоволствие ще гласувам за присъждането на академичната длъжност професор по етнология (локални традиции и култури) на доцент д-р Мира Николаева Маркова.

Проф. дфн Панайот Карагьозов,

член на жури за избор на професор по етнология в СУ